9. การควบคุมภายใน

จากการประชุมคณะกรรมการบริษัทฯ ครั้งที่ 11/2554-2555 เมื่อวันที่ 24 กุมภาพันธ์ 2555
ได้พิจารณาทบทวนถึงระบบการควบคุมภายในของบริษัทฯ
แล้วเห็นว่าที่ผ่านมาคณะกรรมการได้จัดตั้งคณะ กรรมการตรวจสอบ
และผู้ตรวจสอบภายในที่มีความเป็นอิสระในการรายงานผลการตรวจสอบ
ทำหน้าที่ตรวจสอบระบบควบคุมภายในของบริษัทฯ
นอกจากนี้ผู้ตรวจสอบบัญชีภายนอกยังจะต้องปฏิบัติตามประกาศนายทะเบียน เรื่อง “หลักเกณฑ์
วิธีการ และเงื่อนไขให้ผู้สอบบัญชีประเมินระบบการควบคุมภายใน
และระเบียบวิธีปฏิบัติการลงทุนประกอบธุรกิจอื่นของบริษัทประกันวินาศภัย”
โดยต้องประเมินระบบการควบคุมภายในและระเบียบวิธีปฏิบัติเกี่ยวกับการลงทุนของบริษัทฯ
ซึ่งคณะกรรมการตรวจสอบร่วมกับผู้ตรวจสอบบัญชีภายนอก และผู้ตรวจสอบภายในได้ทำหน้าที่ดูแล
และให้ข้อเสนอแนะถึงความเพียงพอ ตลอดจนความเหมาะสมของระบบควบคุมภายในของบริษัทฯ
ได้นำข้อเสนอแนะไปปฏิบัติทำให้ระบบงานมีประสิทธิภาพดียิ่งขึ้นโดยไม่ปรากฏว่าบริษัทฯ
มีจุดอ่อนที่เป็นสาระสำคัญในระบบการควบคุมภายในของบริษัทฯ แต่อย่างใด

บริษัท นำสินประกันภัย จำกัด (มหาชน)

รายงานของคณะกรรมการตรวจสอบ

คณะกรรมการของบริษัท นำสินประกันภัย จำกัด (มหาชน)
ได้แต่งตั้งกรรมการอิสระผู้ทรงคุณวุฒิด้านการเงินและการบริหารองค์กรจำนวนสามท่านเป็นคณะกรรมการตรวจสอบของบริษัท
นำสินประกันภัย จำกัด (มหาชน) ซึ่งประกอบด้วย นายสันต์ โชติพฤกษ์
เป็นประธานคณะกรรมการตรวจสอบ นายนภดล พุฒรังษี และ นายยงยุทธ ผู้สันติ
เป็นกรรมการตรวจสอบ โดยมี ดร. อภิชัย จันทรเสน เป็นที่ปรึกษาของคณะกรรมการตรวจสอบ

ในปี 2554 คณะกรรมการตรวจสอบได้มีการประชุมรวม 6 ครั้ง
โดยกรรมการตรวจสอบทุกท่านได้เข้าประชุมครบทุกครั้ง
คณะกรรมการตรวจสอบได้ประชุมร่วมกับผู้ตรวจสอบภายใน และผู้สอบบัญชีของบริษัท
เพื่ออนุมัติแผนงานตรวจสอบภายใน พิจารณารายงานการตรวจสอบภายใน
และงบการเงินของบริษัททั้งรายไตรมาสและประจำปี
เพื่อให้มีการรายงานทางการเงินอย่างถูกต้องและเปิดเผยข้อมูลอย่างเพียงพอ

คณะกรรมการตรวจสอบได้ปฏิบัติหน้าที่ตามที่ได้รับมอบหมายจากคณะกรรมการบริษัท
และปฏิบัติตามกฎบัตรของคณะกรรมการตรวจสอบของบริษัทครบถ้วน
ซึ่งสอดคล้องกับข้อกำหนดของตลาดหลักทรัพย์แห่งประเทศไทย ได้แก่ การสอบทานงบการเงิน
การสอบทานระบบการควบคุมภายใน การสอบทานการกำกับดูแลกิจการที่ดี
การสอบทานรายการกับกิจการที่เกี่ยวข้องกัน การสอบทานการบริหารความเสี่ยง
การกำกับดูแลงานตรวจสอบภายใน และการพิจารณาแต่งตั้งผู้สอบบัญชีของบริษัท
โดยสรุปสาระสำคัญของการปฏิบัติหน้าที่ได้ดังนี้

การสอบทานงบการเงินรายไตรมาสและงบการเงินประจำปี 2554

คณะกรรมการตรวจสอบได้พิจารณางบการเงินรายไตรมาส และงบการเงินประจำปี 2554
ที่ได้ผ่านการตรวจสอบจากผู้สอบบัญชีแล้ว
โดยเชิญผู้สอบบัญชีเข้าร่วมประชุมเพื่อหารือเกี่ยวกับขอบเขต วิธีการ ระยะเวลาที่ใช้ในการสอบบัญชี
รายการปรับปรุงทางบัญชีที่มีนัยสำคัญ และข้อเสนอแนะจากผู้สอบบัญชี
ตลอดจนการดำเนินการของฝ่ายบริหารที่มีต่อข้อเสนอของผู้สอบบัญชี ทั้งนี้เพื่อให้มั่นใจว่า
งบการเงินของบริษัทมีความถูกต้อง เชื่อถือได้ และมีการเปิดเผยข้อมูลอย่างเพียงพอและเหมาะสม
โดยคณะกรรมการตรวจสอบได้รายงานประเด็นที่พบจากการสอบทานรายงานทางการเงินต่อคณะกรรมการบริษัท
และติดตามให้มีการแก้ไขปรับปรุงประเด็นดังกล่าวภายในเวลาที่เหมาะสม

นอกจากนี้
คณะกรรมการตรวจสอบได้สอบทานความพร้อมในการจัดทำงบการเงินตามมาตรฐานการรายงานทางการเงิน
(Thai Financial Reporting Standards)
และการจัดทำรายงานการดำรงเงินกองทุนของบริษัทประกันวินาศภัยตามหลักเกณฑ์ของสำนักงานคณะกรรมการกำกับและส่งเสริมการประกอบธุรกิจประกันภัย
ซึ่งพบว่าบริษัทได้มีการกำหนดวิธีการปฏิบัติทางบัญชีเพื่อปฏิบัติตามมาตรฐานและหลักเกณฑ์การรายงานการดำรงเงินกองทุนดังกล่าวไว้แล้ว

การสอบทานระบบการควบคุมภายใน

คณะกรรมการตรวจสอบได้สอบทานระบบการควบคุมภายในของบริษัท
เพื่อให้มีความมั่นใจว่าบริษัทมีระบบการควบคุมภายในที่ดีเพียงพอในการดำเนินธุรกิจ
และบรรลุวัตถุประสงค์ของการควบคุมภายในด้านประสิทธิผลและประสิทธิภาพของการดำเนินงาน
จากการประเมินระบบการควบคุมภายใน
คณะกรรมการตรวจสอบและผู้สอบบัญชีมีความเห็นสอดคล้องกันว่า
บริษัทมีระบบการควบคุมภายในที่เหมาะสมเพียงพอ โดยไม่พบจุดอ่อนที่เป็นสาระสำคัญ
ซึ่งจะเป็นปัจจัยเสี่ยงให้เกิดผลกระทบต่อการดำเนินธุรกิจอย่างเป็นนัยสำคัญ ทั้งนี้
คณะกรรมการตรวจสอบได้ติดตามให้มีการปฏิบัติตามข้อเสนอแนะของผู้ตรวจสอบภายใน ผู้สอบบัญชี
และหน่วยงานกำกับดูแลอื่น เพื่อการปฏิบัติงานที่มีประสิทธิผล

  การสอบทานการกำกับดูแลกิจการที่ดี

คณะกรรมการตรวจสอบได้สอบทานการดำเนินการตามหลักการกำกับดูแลกิจการที่ดีของบริษัทจดทะเบียนตามแนวทางของตลาดหลักทรัพย์
และคณะกรรมการกำกับหลักทรัพย์และตลาดหลักทรัพย์
รวมทั้งได้มีการสอบทานระบบงานต่างๆของบริษัท
เพื่อให้มีความมั่นใจว่าบริษัทได้มีการดำเนินการถูกต้องครบถ้วนตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ และกฎหมายที่เกี่ยวข้องกับการประกอบธุรกิจประกันภัย รวมทั้งกฎ
ระเบียบ และประกาศของคณะกรรมการกำกับและส่งเสริมการประกอบธุรกิจประกันภัย

การสอบทานรายการกับกิจการที่เกี่ยวข้องกัน

คณะกรรมการตรวจสอบได้สอบทานรายการกับกิจการที่เกี่ยวข้องกัน
เพื่อให้มั่นใจว่าบริษัทได้ดำเนินการตามเงื่อนไขทางธุรกิจการค้าปกติทั่วไป
และได้ปฏิบัติถูกต้องครบถ้วนตามข้อกำหนดของตลาดหลักทรัพย์แห่งประเทศไทย
และคณะกรรมการกำกับหลักทรัพย์และตลาดหลักทรัพย์
รวมทั้งพิจารณาให้ความเห็นเกี่ยวกับความสมเหตุสมผลของการ
เข้าทำรายการที่เกี่ยวโยงกัน โดยพิจารณาเงื่อนไขของรายการ ผลกระทบที่เกิดขึ้น
และประโยชน์ที่บริษัทจะได้รับ

การสอบทานการบริหารความเสี่ยง

คณะกรรมการตรวจสอบได้กำกับดูแลการบริหารความเสี่ยงของบริษัท
โดยสอบทานแผนการบริหารความเสี่ยง
เพื่อให้มีความมั่นใจว่าบริษัทได้บริหารจัดการความเสี่ยงให้อยู่ในระดับที่ยอมรับได้
คณะกรรมการตรวจสอบได้ให้คำแนะนำแก่ฝ่ายจัดการให้มีการพิจารณาทบทวนการบริหารความเสี่ยงในส่วนของการรับประกันภัยซึ่งถือว่าเป็นหัวใจของธุรกิจประกันภัยด้วยความรอบคอบระมัดระวัง
รวมทั้งให้เข้มงวดเรื่องการลงทุนของบริษัทให้มีความสมดุลและเหมาะสม

การกำกับดูแลงานตรวจสอบภายใน

คณะกรรมการตรวจสอบได้สอบทานแผนการตรวจสอบภายในประจำปี
และแผนการตรวจสอบภายในระยะยาว 3 ปี โดยจัดทำขึ้นจากฐานความเสี่ยงของบริษัท
ซึ่งสอดคล้องกับกลยุทธ์และทิศทางขององค์กร และได้สอบทานผลการตรวจสอบภายใน
โดยให้ข้อเสนอแนะและติดตามการดำเนินการแก้ไขตามรายงานผลการตรวจสอบในประเด็นที่มีนัยสำคัญ
เพื่อก่อให้เกิดกำกับดูแลกิจการที่ดี และมีการควบคุมภายในที่เพียงพอ

การพิจารณาเสนอแต่งตั้งผู้สอบบัญชีประจำปี 2555

คณะกรรมการตรวจสอบได้พิจารณาคัดเลือกผู้สอบบัญชีของบริษัท สำหรับปี 2555
และเห็นสมควรเสนอให้คณะกรรมการบริษัทพิจารณานำเสนอต่อที่ประชุมผู้ถือหุ้นเพื่อขออนุมัติแต่งตั้ง
นางนงลักษณ์ พุ่มน้อย ผู้สอบบัญชีรับอนุญาตทะเบียนเลขที่ 4172 หรือ นางสาวสมใจ คุณปสุต
ผู้สอบบัญชีรับอนุญาตทะเบียนเลขที่ 4499 หรือ นางสาวรัชดา ยงสวัสดิ์วาณิชย์
ผู้สอบบัญชีรับอนุญาตทะเบียนเลขที่ 4951 แห่งบริษัทสำนักงาน เอินส์ท แอนด์ ยัง จำกัด
เป็นผู้สอบบัญชีของบริษัทประจำปี 2555 พร้อมทั้งได้พิจารณาค่าสอบบัญชีประจำปี 2555
เป็นจำนวนเงิน 1,850,000
บาทเสนอให้คณะกรรมการบริษัทพิจารณาเพื่อขออนุมัติจากที่ประชุมผู้ถือหุ้น

คณะกรรมการตรวจสอบได้ให้ความสำคัญกับหลักบรรษัทภิบาล
เนื่องจากเป็นสิ่งที่จำเป็นและสำคัญยิ่งต่อการพัฒนาบริษัทให้ยั่งยืน
คณะกรรมการตรวจสอบได้ส่งเสริมให้บริษัทมีการปฏิบัติตามหลักการกำกับดูแลกิจการที่ดีของบริษัทจดทะเบียนตามแนวทางของตลาดหลักทรัพย์และคณะกรรมการกำกับหลักทรัพย์และตลาดหลักทรัพย์
โดยที่ผ่านมาคณะกรรมการตรวจสอบได้ปรึกษาหารือ
และแลกเปลี่ยนข้อคิดเห็นกับฝ่ายจัดการได้อย่างเต็มที่
เพื่อให้ระบบการควบคุมภายในและการรายงานทางการเงินของบริษัทมีความน่าเชื่อถือ
ซึ่งจะช่วยสร้างมูลค่าเพิ่มและการพัฒนาที่ยั่งยืนให้แก่บริษัท

  สันต์ โชติพฤกษ์

(นายสันต์ โชติพฤกษ์)

ประธานคณะกรรมการตรวจสอบ

24 กุมภาพันธ์ 2555